b'\n_START_ARTICLE_\nSenov\xc4\x97s Egipto istorija\n_START_SECTION_\nPavadinimai, vardai\n_START_PARAGRAPH_\nSenov\xc4\x97s Egipto istorijoje paprastai nevartojami egiptieti\xc5\xa1ki vietovi\xc5\xb3 pavadinimai. Vartojami \xc5\xa1iuolaikiniai arabi\xc5\xa1ki (Amarna, Bani Hasanas, Deir el Medina) ar senov\xc4\x97s graiki\xc5\xa1ki (Hierakonpolis, Heliopolis, T\xc4\x97bai). Egiptieti\xc5\xa1kos kilm\xc4\x97s pavadinimai vartojami modernizuoti: Memfis (o ne Men-Nefer), Saisas (o ne Sau)._NEWLINE_Kai kuri\xc5\xb3 faraon\xc5\xb3 vard\xc5\xb3 formos pla\xc4\x8diau naudojamos graiki\xc5\xa1kos, o ne egiptieti\xc5\xa1kos (Cheopsas, o ne Chufu, Chefrenas, o ne Chafr\xc4\x97). Vardai Tutmozis I, II, III, IV ar Ramzis I, II, III ir t. t. yra istorik\xc5\xb3 konvencijos. Patys egiptie\xc4\x8diai faraonus vadino sosto vardu, pavyzd\xc5\xbeiui, Tutanchamono vardas perskaitomas Tut-Ankh-Amun (\xe2\x80\x9eGyvas Amono atvaizdas\xe2\x80\x9c).\n_START_SECTION_\nPrie\xc5\xa1istor\xc4\x97\n_START_PARAGRAPH_\nPrad\xc5\xbei\xc4\x85 Egipto civilizacijai dav\xc4\x97 Nilo up\xc4\x97. Kiekvien\xc5\xb3 met\xc5\xb3 liepos \xe2\x80\x93 spalio m\xc4\x97nesiais Nilas patvindavo, o vandeniui nusl\xc5\xabgus likdavo derlingo dumblo sluoksnis. Nilo vaga am\xc5\xbeiams b\xc4\x97gant liko nepakitusi, o jo sl\xc4\x97n\xc4\xaf supa i\xc5\xa1 vis\xc5\xb3 pusi\xc5\xb3 dykuma, tod\xc4\x97l \xc4\xaf j\xc4\xaf retai \xc4\xafsiver\xc5\xbedavo u\xc5\xbepuolikai._NEWLINE_Archeologijos duomenys liudija, kad i\xc5\xa1sivys\xc4\x8diusi Egipto visuomen\xc4\x97 egzistavo gerokai anks\xc4\x8diau u\xc5\xbe vieningos valstyb\xc4\x97s susidarym\xc4\x85. Tebesit\xc4\x99siantys kasin\xc4\x97jimai Egipte pama\xc5\xbeu kei\xc4\x8dia mokslinink\xc5\xb3 po\xc5\xbei\xc5\xabr\xc4\xaf \xc4\xaf Egipto civilizacijos kilm\xc4\x99. XX a. pabaigoje archeologai aptiko \xc4\xafrodym\xc5\xb3, kad pietvakariniame Egipto kra\xc5\xa1te, netoli sienos su Sudanu \xc5\xbemon\xc4\x97s gyveno 8000 pr. m. e. Archeologijos mokslo duomenimis, dabartiniame Egipte \xc5\xbemon\xc4\x97s Sacharos dykumos oaz\xc4\x97se gyveno dar prie\xc5\xa1 12 000 met\xc5\xb3. \xc4\xae Nilo sl\xc4\x97n\xc4\xaf pirmieji \xc5\xbemon\xc4\x97s prad\xc4\x97jo keltis VI t\xc5\xabkstantmetyje pr. m. e. Pirmoji Nilo kult\xc5\xabra susiklost\xc4\x97 prie\xc5\xa1 7000 met\xc5\xb3._NEWLINE_Egiptie\xc4\x8diai savo kra\xc5\xa1t\xc4\x85 vadino Keme \xe2\x80\x93 \xe2\x80\x9ejuoda \xc5\xbeem\xc4\x97\xe2\x80\x9c (Juodasis Egiptas), toks pavadinimas tikriausiai atsirado d\xc4\x97l to, kad potvyni\xc5\xb3 metu ant krant\xc5\xb3 nus\xc4\x97d\xc4\x99s dumblas buvo tamsios spalvos. Taip pat buvo pavadinimas \xe2\x80\x9eChet Ka Ptah\xe2\x80\x9c \xe2\x80\x93 \xe2\x80\x9ePta sielos r\xc5\xabmai\xe2\x80\x9c. Daug v\xc4\x97liau graikai \xc5\xa1\xc4\xaf vard\xc4\x85 pervadino savaip \xe2\x80\x93 \xe2\x80\x9eAigyptos\xe2\x80\x9c.'